**Harta Nagyközség Önkormányzata Képviselő-testületének 6/2019.(II.15.) önkormányzati rendelete a helyi közművelődési feladatok ellátásáról**

Harta Nagyközség Önkormányzat Képviselő-testülete az Alaptörvény 32. cikk (1) bekezdés a) pontjában meghatározott jogalkotási hatáskörében, a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 83/A. § (1) bekezdésében kapott felhatalmazás alapján, 76. § (1) bekezdésében, továbbá a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 7. pontjában meghatározott feladatkörében eljárva, Harta Nagyközség Önkormányzata Pénzügyi-gazdasági, településfejlesztési és ügyrendi bizottsága véleményének kikérésével, a Harta Nagyközség Német Nemzetiségi Önkormányzattal történt egyeztetés után a következőket rendeli el:

1. **Általános rendelkezések**

1.§ (1) Harta Nagyközség Önkormányzata (a továbbiakban: önkormányzat) kinyilvánítja, hogy a közművelődéshez való jog gyakorlását közérdeknek, a közművelődési tevékenység támogatását közcélnak tekinti, ezért fontosnak tartja az önkormányzati feladatvállalást és a feladatok megvalósításában résztvevők támogatását. A település minden lakosának joga van kulturális örökségünk megismeréséhez és elsajátításhoz, személyiségének a művelődés általi fejlesztéséhez, esélyegyenlőséghez a kulturális javak megismerése tekintetében.

(2) Az önkormányzat kiemelt törekvései e körben:

1. a közösségi művelődéshez méltó, esztétikus környezet és infrastruktúra biztosítása,
2. a település hagyományainak ápolása, a helytörténeti mozgalom fejlesztése, népművészeti, hagyományőrző közösségek életre hívása, működtetése, a helyi társadalom kiemelkedő közösségei, személyiségei szerepének növelése, a helyi értékek védelmének erősítése,
3. az élet minőségének, az ünnep örömeinek gazdagítása, amatőr művészeti körök, műhelyek segítése, kiemelkedő tehetségű helyi alkotók támogatása, szórakozási és közösségi igényekhez lehetőség biztosítása,
4. a település kulturális, közösségi értékeinek közismertté tétele, találkozók, fesztiválok, bemutatók, kiállítások rendezése.

2.§ A rendelet hatálya Harta Nagyközség közigazgatási területén folytatott közművelődési tevékenységekre, az azokban résztvevő személyekre, szervezetekre, az önkormányzati közművelődési feladatok ellátásában részt vevő alkalmazottakra, a közművelődési megállapodást kötő jogi, vagy természetes személyekre, valamint a közművelődési szolgáltatást igénybevevőkre terjed ki.

3.§ E rendeletben használt fogalmak alatt a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvényben (a továbbiakban: Kult. tv.) meghatározott fogalmakat kell érteni.

1. **Az önkormányzat közművelődési alapszolgáltatásai**

4.§ Az önkormányzat a helyi közművelődési tevékenység során biztosítja a Kult. tv. 76.§ (3) bekezdés a)-e) pontjában felsorolt közművelődési alapszolgáltatásokat.

1. **Az Önkormányzat közművelődési feladatai**

5.§ Az önkormányzat a 4. §-ban meghatározott közművelődési alapszolgáltatásokat a helyi sajátosságok és rendelkezésre álló anyagi eszközei figyelembevételével a következő feladatok ellátásával biztosítja:

a) a település környezeti, szellemi, művészeti értékeinek, hagyományainak feltárása, megismertetését célzó tevékenységek támogatása, a helyi művelődési szokások gondozása,

b) a helyi hagyományápoló, ismeretszerző, amatőr alkotó, művészeti csoportok , különösen a Hartai Hagyományőrző Kulturális Egyesület, a Ráday Kamarakórus tevékenységének támogatása,

c) a különböző kultúrák közötti kapcsolatok kiépítése és fenntartása érdekében a testvér-települési kapcsolatok (Loßburg, Anse, Muldenhammer) kialakulásának és fenntartásának segítése,

d) Helytörténeti Gyűjtemény működtetése,

e) helyi társadalom közösségi életének segítése,

f) a szabadidő kulturális célú eltöltéséhez, zenei rendezvényekhez, alkotó célú helyi közösségek, szakkörök számára közösségi tér biztosítása,

g) a kulturális élet gazdagítása és az emberek közötti kulturális kapcsolatok erősítése érdekében, az esztétikai élmények megéléséhez közművelődési rendezvények, hangversenyek, koncertek, kiállítások, bemutatók szervezése,

h) lakossági igény esetén közreműködés a színház és hangverseny látogatások megszervezésében,

i) méltó megemlékezés a nemzeti ünnepekről,

j) a lakosság közérdekű információkhoz jutásának elősegítése,

k) a települési könyvtári ellátás biztosítása,

l) a könyvtárban közösségi internet hozzáférés biztosítása,

m) a Hartáról elszármazottak meghívása baráti találkozókra, előadásokra, rendezvényekre.

1. **A helyi közművelődési feladatok ellátásának módja**

6.§ Az önkormányzat a közművelődési feladatainak ellátásáról nem intézményi formában gondoskodik. Az önkormányzat az 5. §-ban felsorolt feladatokat saját fenntartású közösségi színterén, továbbá szükség szerint közművelődési megállapodás alapján láthatja el.

7.§ Az önkormányzat a helyi közművelődési feladatellátás során közösségi színtérként az alábbi épületeket, ingatlanokat biztosítja:

a) Művelődési Ház (6326 Harta, Bajcsy-Zs. u. 5.)

b) Tájház (6326 Harta, Templom u. 62.)

c) Baum-ház (6326 Harta, Templom u. 52.)

d) Hajósmúzeum (6326 Harta, Templom u. 67.)

e) Egyesületek Háza (6326 Harta, Templom u. 58.)

f) könyvtári szolgáltató hely (6326 Harta, Kossuth L. u. 57.)

g) egyéb, önkormányzati tulajdonú, kulturális közösségi rendezvény tartására alkalmas nyílt terület.

8.§ A települési könyvtári ellátás biztosítását az önkormányzat a Bács-Kiskun Megyei Katona József Könyvtárral kötött megállapodásban meghatározottak szerint a megyei könyvtár szolgáltatásainak igénybevételével teljesíti oly módon, hogy az igénybe vett szolgáltatások fogadására alkalmas nyilvános könyvtári szolgáltató helyet működtet.

9.§ (1) Az önkormányzat a közművelődési feladatainak ellátása során együttműködik:

a) a településen működő köznevelési intézményekkel,

b) a művészeti, hagyományőrző, kulturális tevékenységet is végző helyi közösségekkel, személyekkel,

c) egyházakkal,

d) helyi népművészekkel,

e) német nemzetiségi önkormányzattal,

f) hasonló feladatokat ellátó országos, regionális, térségi intézményekkel.

(2) Az önkormányzat a közművelődési lehetőségekről

a) a települési honlapon,

b) a helyi kábeltelevízióban közzétett hirdetések,

c) plakátok, szórólapok útján

ad tájékoztatást a település lakossága részére.

**5. A közművelődési tevékenység finanszírozása**

10.§ (1) Az önkormányzat a helyi közművelődési feladatok támogatását az éves költségvetésében meghatározott keretek között biztosítja, illetve további egyedi döntéssel biztosíthatja. A közösségi színtér fenntartásához szükséges személyi és tárgyi feltételeket rendelkezésre bocsátja.

(2) Az önkormányzat a civil szervezetek támogatásán keresztül is hozzájárul a település közművelődési és közösségfejlesztési feladatainak ellátásához.

(3) Az önkormányzat a pályázati források kihasználásával törekszik a helyi közművelődés minél magasabb szinten történő biztosítására. Az önkormányzat közművelődési pályázat esetén a szükséges önrészt az éves költségvetési rendeletében biztosíthatja.

**6. Záró rendelkezések**

11.§ (1) Ez a rendelet a kihirdetését követő napon lép hatályba.

(2) Jelen rendelet hatályba lépésének napján hatályát veszti Harta Nagyközség Önkormányzata Képviselő-testületének a helyi közművelődésről szóló 13/2003.(IV.07.) Ök. számú rendelete.

Dollenstein László dr. Fodor-Rácz Szilvia

polgármester jegyző

Záradék: Kihirdetve: Harta, 2019. február 15.

dr. Fodor-Rácz Szilvia

jegyző